KOMMISSIONENS FORORDNING (EF) Nr. 1438/97 af 23. juli 1997 om fravigelse for Spanien af handelsnormerne for meloner
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager (1), særlig artikel 3, stk. 3, og
ud fra følgende betragtninger:
I Kommissionens forordning (EF) nr. 1093/97 af 16. juni 1997 om fastsættelse af handelsnormer for meloner og vandmeloner (2) er der fastsat nøjagtige bestemmelser om emballering og mærkning af disse produkter;
i artikel 3, stk. 3, i forordning (EF) nr. 2200/96 er der åbnet mulighed for at fravige gældende normer, hvis frugt og grøntsager fra et bestemt område sælges i detailhandelen i dette område for at tilgodese en velkendt lokal forbrugstradition;
visse arter af meloner produceret i Spanien sælges på grund af deres form traditionelt i produktionsområdet i løs vægt, dvs. efter direkte indladning i transportmidlet eller i et rum i dette; en sådan fravigelse bør tillades på Spaniens område;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -
UDSTEDT FØLGENDE FORORDNING:
Artikel 1
1. Uanset bilag I til forordning (EF) nr. 1093/97 kan aflange meloner produceret i Spanien sælges i løs vægt i produktionsområdet af detailhandelen.
2. Ved anvendelse af stk. 1 anføres for hvert parti på det dokument, som ledsager varen, og i givet fald på den i artikel 5, stk. 2, i forordning (EF) nr. 2200/96 omhandlede seddel ud over de øvrige foreskrevne oplysninger følgende angivelse: »Må kun sælges af detailhandelen i . . . (produktionsområdet)«.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 23. juli 1997.